### Beslutningstema

Det skal i denne sag besluttes, om de VE-projekter, der p.t. er i planlægning har den fornødne fremdrift.

### Historik

På Klima-, Vækst-, og Udviklingsudvalgets møde den 12. august 2024 blev det besluttet, at der indføres en struktureret, politisk opfølgningsproces af Tønder Kommunes VE-projekter med afrapportering af planlægningen i et fast halvårligt interval. Baggrunden for at indføre denne opfølgningsproces er at sikre, at projekterne fastholder den fornødne fremdrift og at undgå eller eventuelt afværgeudskydelser af tidsplaner, leverancer og undersøgelser.

Der har siden været indhentet afrapportering til udvalget, henholdsvis den 13. januar 2025 og den 2. juni 2025.

### Sagsfremstilling

For at følge det planlagte interval er der foretaget en anmodning om afrapportering hos projektudviklerne med deadline 10. november 2025. Alle projektudviklere har fremsendt afrapportering.

Projektudviklerne er blevet bedt om, at udfylde et skema. Der er i denne afrapportering lagt vægt på at indhente projektudviklerens udtalelse omkring status på projektet, hvor de ligeledes bedes gøre rede for evt. ændringer i ejerforhold samt den forventede produktion, som anlægget forventes at levere efter realisering af projektet.

De udfyldte skemaer er vedlagt som bilag.

I afrapporteringen er der ingen oplysninger om ændrede volumener - antal vindmøller eller antal ha solceller.

Projekt #17 (VE2023) Sigrid Mathiesen er ansøgt som ét projekt med solceller og vindmøller.

Vindmøllerne er siden taget ud af projektet grundet udfordringer med forsvarets flyvekorridorer, og projektudvikler Energicenter Nord og Rema1000 hhv. [adresse], har valgt at dele projektet i to projekter. Der har dog i længere tid været uenighed om, hvordan projektet kan deles. Dette er skyld i forsinkelser.

### Økonomi

Ingen

### Indstilling Fagchefen for Klima, Plan og Udvikling indstiller,

at afrapporteringen tages til efterretning, og

at projekt #17 (VE2023) bedes forelægge en plan for fremdrift senest udgangen af 1. kvartal 2026.

### Beslutning

Orienteringen taget til efterretning.